**AZ ORSZÁGOS MŰSZAKI IRÁNYÍTÓ TÖRZS KÖZLEMÉNYE**

**2013.06.05. 20:00 óra**

Orbán Viktor miniszterelnök június 4-én délben veszélyhelyzetet hirdetett ki a Duna áradása miatt az érintett térségekre.

A kormányzat hozzávetőlegesen 1400 vízügyi szakembert, 8000 katasztrófavédelmi dolgozót, ugyancsak 8000 katonát és összesen 3600 rendőrt tud mozgósítani az árvízvédelmi feladatok ellátására. Az ár várható levonulása az emberi erőforrások és a technikai eszközök bevetésének köszönhetően előreláthatólag sehol nem okoz majd kritikus, kezelhetetlen helyzetet.

A védekezés folyamatosan, tervszerűen zajlik. Az eredményesség érdekében a helyi lakosság és a közvetlenül nem érintett települések polgárai és civil szervezetei a vízügyi szakemberek irányításával ütemezetten végzik a szükséges feladatokat.

A Katasztrófavédelmi Koordinációs Tárcaközi Bizottságnak a védekezéshez szükséges minden forrás a rendelkezésére áll. A most következő napokban várhatóan lesznek elzárt, megközelíthetetlen települések. A védekezés irányítói erre is felkészültek, ezeknek az ellátását időben megszervezték.

Az Országos Műszaki Irányító Törzs eddig 16 helyen hozott létre központi homokzsáktöltő telepeket, amelyek a védekezésben résztvevőknek jelentenek újabb tartalékot. Ezeknek a tartalékhelyeknek a célja az, hogy az állam által finanszírozott homokzsákok a tetőzés folyamán, hirtelen igény esetén is azonnal eljussanak az állami védvonalakra, az önkormányzatokhoz, illetve a lakossághoz. Az önkormányzati védelmi feladatok ellátását az OMIT által kirendelt szakemberek segítik.

A folyamatosan beérkező adatok alapján, az árhullám levonulása nagy feladatot jelent, de ezzel az országos méretű összefogással, közösen, sikerrel megoldható. A védekezést az Országos Vízügyi Főigazgatóság koordinálja.

Holnap délelőtt összeül az OMIT Tudományos tanácsa, melyet a 2000. évi rendkívüli Tiszai árvízvédekezés alkalmával hívtak össze először a védekezés kritikus helyzeteinek elemzéséhez és a szükséges megelőző, illetve operatív beavatkozások döntéseinek előkészítéséhez. A Tudományos Tanács javaslattevő, véleményező szerepet tölt be az OMIT mellett.

**A legfrissebb árvízi adatok a Dunán:**

2013. június 5-én 19.00 órakor az alábbi vízállásokat mérték:

|  |  |  |  |  |  |  |
| --- | --- | --- | --- | --- | --- | --- |
| Vízmércék | 4 órával korábbi vízállások | Aktuális vízállások | Tetőzés | Tetőzés várható időpontja | Eddigilegnagyobb vízszint | Időpontja |
| **Nagybajcs** | 747 cm | 767 cm | 890 + - 20 | 2013. 06. 08. | 875 | 2002 |
| Komárom | 656 cm | 670 cm | 820 + - 25 | 2013. 06. 08-09. | 802 | 2002 |
| Esztergom | 608 cm | 619 cm | 785 + - 25 | 2013. 06.09. | 771 | 2002 |
| Nagymaros | 540 cm | 550 cm | 730 + - 30 | 2013. 06. 09. | 714 | 2006 |
| **Budapest** | 681 cm | 690 cm | 875 + - 30 | 2013. 06.09-10. | 860 | 2006 |

**Jelenleg 687,8 km töltésen van árvízvédelmi készültség Magyarországon.**

**I. fokú védekezés van 351,9 km-en**

**II. fokú védekezés van 82,4 km-en**

**III.fokú védekezés van 62,4 km-en**

**Rendkívüli védekezés van 191,2 km-en**

**A védekezésben résztvevők létszáma: 1785 fő**

**A védekezésben résztvevő önkormányzatok száma: 12**

Országos Műszaki Irányító Törzs

Országos Vízügyi Főigazgatóság, 2013.06.05.20.00 óra